Objava zahtevka za odobritev spremembe specifikacije proizvoda, ki ni manjša, v skladu s členom 50(2), točka (a), Uredbe (EU) št. 1151/2012 Evropskega parlamenta in Sveta o shemah kakovosti kmetijskih proizvodov in živil

(2021/C 514/05)

V skladu s členom 51 Uredbe (EU) št. 1151/2012 Evropskega parlamenta in Sveta (1) je ta objava podlaga za uveljavljanje pravice do ugovora zoper zahtevek v treh mesecih od datuma te objave.

ZAHTEVEK ZA ODOBRITEV SPREMEMBE SPECIFIKACIJE PROIZVODA ZA ZAŠČITENE OZNAČBE POREKLA/ZAŠČITENE GEOGRAFSKE OZNAČBE, KI NI MANJŠA

Zahtevek za odobritev spremembe v skladu s členom 53(2), prvi pododstavek, Uredbe (EU) št. 1151/2012

„Carne de Ávila“

EU št.: PGI-ES-0093-AM02 – 12. december 2019

ZOP ( ) ZGO (X)

1. SKUPINA VLOŽNIKOV IN PRAVNI INTERES

Consejo Regulador de la Indicación Geográfica Protegida „Carne de Ávila“ (regulativni odbor za ZGO „Carne de Ávila“) Padre Tenaguillo 8 05004 Ávila Španija

Tel. +34 920 35 22 28

E-naslov: consejoregulador@carnedeavila.org

Regulativni odbor je uradno priznan kot organ za upravljanje ZGO „Carne de Ávila“ v skladu s prvo dodatno določbo o zaščitenih označbah porekla in zaščitenih geografskih označbah, ki se uporabljajo na ozemlju, večjem od avtonomne skupnosti (zakon št. 6/2015 z dne 12. maja 2015), ena od njegovih posebnih nalog pa je predlaganje sprememb specifikacije proizvoda.

2. Država članica ali tretja država

Španija

3. POSTAVKA V SPECIFIKACIJI PROIZVODA, NA KATERO SE SPREMEMBA NANAŠA

☐ Ime proizvoda

☒ Opis proizvoda

☒ Geografsko območje

☒ Dokazilo o poreklu

☒ Metoda proizvodnje

☐ Povezava

☒ Označevanje

☒ Drugo [nadzorni organ, nacionalne zahteve]

4. VRSTA SPREMEMB

☒ Sprememba specifikacije proizvoda za registrirano ZOP ali ZGO, ki se ne šteje za manjšo v skladu s členom 53(2), tretji pododstavek, Uredbe (EU) št. 1151/2012.

☐ Sprememba specifikacije proizvoda za registrirano ZOP ali ZGO, za katero enotni dokument (ali enakovredni dokument) ni bil objavljen, pri čemer se sprememba ne šteje za manjšo v skladu s členom 53(2), tretji pododstavek, Uredbe (EU) št. 1151/2012.

5. SPREMEMBE

5.1. Opis proizvoda

Oddelek B specifikacije proizvoda (Opis proizvoda) in oddelek 3.2 enotnega dokumenta (Opis proizvoda, za katerega se uporablja ime iz točke 1) sta bila spremenjena, da se popravi sklicevanje na mrežo SEUROP.

Prejšnji odstavek se je glasil:

„Za trup se lahko uporablja ZGO samo, če je po evropskem sistemu razvrščanja trupov njegova mesnatost med razredoma O in U+ ter je njegova zamaščenost med 2 in 4.“

Zdaj se glasi:

„Za trup se lahko uporablja ZGO samo, če je pod evropskem sistemu razvrščanja trupov njegova mesnatost med razredoma U+ in O ter je njegova zamaščenost med 2 in 4.“

V preglednico pod točko 3.2 enotnega dokumenta (Opis proizvoda, za katerega se uporablja ime iz točke 1) se doda tudi vrstica „S“.

To je bila prejšnja preglednica:

Razred zamaščenosti 1 1+ 2– 2 2+ 3– 3 3+ 4– 4 4+ 5– 5 Mesnatost E U+ X X X X X X X U X X X X X X X U– X X X X X X X R+ X X X X X X X R X X X X X X X R– X X X X X X X O+ X X X X X X X O X X X X X X X O- P+ P P-

To je spremenjena preglednica:

Razred zamaščenosti 1 1+ 2– 2 2+ 3– 3 3+ 4– 4 4+ 5– 5 Mesnatost S E U+ X X X X X X X U X X X X X X X U– X X X X X X X R+ X X X X X X X R X X X X X X X R– X X X X X X X O+ X X X X X X X O X X X X X X X O– P+ P P-

Razlog za spremembo oddelka Opis proizvoda:

Cilj te spremembe oddelka Opis proizvoda je uskladitev z nomenklaturo, ki se uporablja v klasifikacijskem sistemu SEUROP za goveje meso odraslega goveda.

5.2. Geografsko območje

Oddelek C specifikacije proizvoda (Geografsko območje) in Oddelek 4 enotnega dokumenta (Jedrnata opredelitev geografskega območja) sta bila spremenjena z razširitvijo proizvodnega območja tako, da vključuje naslednja območja:

Oddelek Avtonomna skupnost Andaluzija se je prej glasil:

„Avtonomna skupnost Andaluzija:

Huelva: Sierra

Jaén: Sierra Morena

Sevilla: Sierra Norte“

Po vključitvi okrožij Pedroches, La Sierra in Campiña Baja, ki vsa ležijo v pokrajini Córdoba, se ta oddelek zdaj glasi:

„Avtonomna skupnost Andaluzija:

Córdoba: Pedroches, La Sierra in Campiña Baja

Huelva: Sierra

Jaén: Sierra Morena

Sevilla: Sierra Norte“

Oddelek Avtonomna skupnost Kastilja - Manča se je prej glasil:

„Avtonomna skupnost Kastilja - Manča:

Ciudad Real: Montes Norte, Campo de Calatrava, Montes Sur in Pastos

Toledo: Talavera, Torrijos, Sagra-Toledo, La Jara, Montes de Navahermosa in Monte de los Yébenes“

Po vključitvi vseh okrožij v pokrajini Guadalajara se ta oddelek zdaj glasi:

„Avtonomna skupnost Kastilja - Manča:

Ciudad Real: Montes Norte, Campo de Calatrava, Montes Sur in Pastos

Guadalajara: vsa okrožja

Toledo: Talavera, Torrijos, Sagra-Toledo, La Jara, Montes de Navahermosa in Monte de los Yébenes“

Oddelek Avtonomna skupnost Kastiljain Leon se je prej glasil:

„Avtonomna skupnost Kastilja in Leon:

Avila: vsa okrožja

Burgos: Demanda

León: La Montaña de Riaño

Palencia: Guardo in Cervera

Salamanca: vsa okrožja

Segovia: vsa okrožja

Soria: Pinares

Valladolid: Centro, Sur in Sureste

Zamora: Sayago“

Po vključitvi okrožja Sahagún v pokrajini León in okrožja Duero Bajo v pokrajini Zamora se ta oddelek zdaj glasi:

„Avtonomna skupnost Kastilja in Leon:

Avila: vsa okrožja

Burgos: Demanda

León: La Montaña de Riaño in Sahagún

Palencia: Guardo in Cervera

Salamanca: vsa okrožja

Segovia: vsa okrožja

Soria: Pinares

Valladolid: Centro, Sur in Sureste

Zamora: Sayago in Duero Bajo“

Oddelek Avtonomna skupnost Extremadura se je prej glasil:

„Avtonomna skupnost Extremadura:

Cáceres: vsa okrožja

Badajoz: Alburquerque, Mérida, Don Benito, Puebla Alcocer, Herrera Duque, Badajoz, Almendralejo, Olivenza, Jerez de los Caballeros in Llerena“

Po vključitvi okrožij Castuera in Azuaga v pokrajini Badajoz – kar pomeni, da so zdaj vključena vsa okrožja te pokrajine – se ta oddelek zdaj glasi:

„Avtonomna skupnost Extremadura:

Cáceres: vsa okrožja

Badajoz: vsa okrožja“

Razlog za spremembo proizvodnega območja:

Proizvodno območje se je razširilo na vsa kmetijska okrožja v pokrajini Guadalajara, okrožja Pedroches, La Sierra in Campiña Baja v pokrajini Córdoba, okrožje Sahagún v pokrajini León, okrožje Duero Bajo v pokrajini Zamora ter okrožja Castuera in Azuaga v pokrajini Badajoz.

Ta sprememba je utemeljena, ker imajo nova okrožja enake značilnosti kot tista, ki so bila že del proizvodnega območja, določenega v specifikaciji proizvoda. V ta namen je bila pristojnemu organu predložena študija Katoliške univerze v Ávili (Podporna študija za spremembo specifikacije proizvoda za zaščiteno geografsko označbo „Carne de Ávila“).

Med fizičnim okoljem in podnebjem kmetijskih okrožij, ki so vključena s to spremembo, ter topografijo, značilnostmi tal in podnebjem okrožij, ki so že zajeta v proizvodnem območju, obstaja veliko podobnosti.

Podobni sta tudi uporaba tal in vegetacija. Posestva v novih okrožjih, na katerih se vzreja pasma avileña-negra ibérica, izpolnjujejo vse zahteve specifikacije proizvoda o genetiki, krmi, gostoti živali in vzreji.

Ker so poleg tega nova okrožja v bližini obstoječih okrožij in so si glede fizičnega okolja, podnebja in vegetacije zelo podobna, bi se z odobritvijo te spremembe proizvodnega območja ZGO zgolj razširila sedanja geografska meja tako, da bi vključevala okrožja, ki mejijo na ozemlje ali jih v nekaterih primerih celo obdaja ozemlje, ki že spada na proizvodno območje ZGO „Carne de Ávila“.

Pokrajina Guadalajara (vključiti je treba vsa njena kmetijska okrožja) meji na pokrajine Segovia, Madrid in Teruel, ki so že del proizvodnega območja, določenega v specifikaciji proizvoda. Guadalajara ima enako geografijo kot te pokrajine, ki ležijo na območju visoke planote osrednjega Iberskega polotoka. S pokrajinami Segovia, Madrid in Teruel jo povezuje tudi iberski gorski sistem, kar pomeni, da ima enak podnebni profil, značilen za osrednjo planoto, in enako pestro rastlinstvo (črničevje, smrdljivi brin, bor, hrast in nekaj bukev).

Pokrajina Córdoba meji na pokrajine, ki so že vključene v geografsko območje, določeno v specifikaciji proizvoda: na pokrajini Sevilla in Badajoz na zahodu ter na pokrajini Badajoz in Ciudad Real na severu. Córdoba je razdeljena na tri geografska območja: pogorje Sierra Morena na severu, dolina reke Guadalquivir v središču in betiško predgorje na jugu. Območje, ki bo vključeno, obsega okrožja Pedroches, La Sierra in Campiña Baja, ki mejijo na pokrajine Sevilla, Badajoz in Ciudad Real, ki so že del proizvodnega območja, določenega v specifikaciji proizvoda.

Podporna študija za spremembo specifikacije proizvoda za zaščiteno geografsko označbo „Carne de Ávila“ dokazuje, da imajo nova ozemlja, vključena s to spremembo, enake naravne značilnosti kot geografsko območje, ki je bilo prvotno opredeljeno v specifikaciji proizvoda, zato ima območje po spremembi enako enotnost kot območje pred spremembo, pri čemer ostaja nepretrgano. Te skupne značilnosti so večinoma posledica tesne geografske bližine med okrožji, vključenimi v to spremembo, in tistimi, ki so že sestavljala proizvodno območje.

Pokrajine, vključene v predlagano spremembo, imajo razgiban svet: s planotami obdano nižavje, široke doline in visokogorje. Ker je pokrajina sedanjega proizvodnega območja razgibana – z visokogorskimi dolinami, ozkimi soteskami, ostrimi vrhovi, strmimi pobočji in širokimi planotami, pa tudi s sredozemskimi dobravami dehesami (tradicionalni kmetijsko-drevesno-pašniški sistem, v katerem se živina vzreja ekstenzivno na revnih ali nekmetijskih zemljiščih), kjer je teren manj razgiban – so si med seboj zelo podobna.

V okrožju Duero Bajo prevladujejo tla vrste kserokrept s peščeno-ilovnato teksturo in opazno prisotnostjo peščenjaka, konglomeratov in detrita. V okrožjih, ki sestavljajo pokrajino Guadalajara, prevladujejo tla vrste kserokrept in kserumbrept. Tekstura tal vrste kserumbrept je glinena ilovica z apnencem, ki prekriva kamninsko podlago in nagubane strukture krede. Prevladujoča tla v pokrajini Córdoba so vrste kserokrept in palekseralf, na nekaterih območjih pa tudi kromoekserert.

Glede na prevladujoča tla vrst kserokrept in kserumbrept – in v manjši meri haplokseralf in palekseralf – na geografskem območju, ki je že določeno v specifikaciji proizvoda, obstajajo velike podobnosti tako v značilnostih tal kot geološkem substratu.

Na novih ozemljih uspevajo tudi iste vrste vegetacije, kot jih najdemo na obstoječem proizvodnem območju ZGO: grmičevje s hrastovimi grmišči, brškinom, retamo, timijanom in košeničico; sredozemske dobrave dehese s hrastom, smrdljivim brinom, črničevjem in brinom ter gorska območja, kjer prevladujejo borovci.

Prevladujoča podnebna profila na teh območjih „zmerno sredozemsko“ in „hladno zmerno sredozemsko podnebje“. Okrožja pokrajine Guadalajara imajo značilno podnebje osrednje planote (dolga, vroča, suha poletja; dolge, ostre zime ter kratke, mile pomladi in jeseni), letne padavine v količini 700 do 900 milimetrov in raznovrstno rastlinstvo (hrast, smrdljivi brin, črničevje, bor in nekaj bukev). Córdoba in njena okrožja imajo celinsko sredozemsko podnebje z blagimi zimami, zelo vročimi poletji in letno količino padavin 600 do 750 milimetrov, skoncentriranih med oktobrom in aprilom.

Te razmere odražajo pogoje, ki so že določeni v specifikaciji proizvoda in vplivajo na pridelovalne prakse, ki vključujejo sezonsko selitev in ekstenzivno rejo. Zato se pojavljajo precejšnje razlike zaradi velike razširjenosti pasme, območij, na katerih se je ustalila, in načina premikanja goveda med sezonsko selitvijo. Govedo se pase v dehesah, dolinah in gorah. V visokogorju so poletja hladna, zime pa zelo mrzle s hudo zmrzaljo. Nasprotno pa so v dehesah na splošno zelo vroča, suha poletja in blage zime.

Specifikacija proizvoda za pasmo zahteva, da je govedo črne iberske pasme avileña-negra ibérica ali da izvira iz prvega križanja med samicami pasme avileña-negra ibérica in samci pasem šarole in limuzin (pasmi šarole in limuzin imata v Španiji status „udomačene pasme“).

V tem se novo geografsko območje, vključeno v to spremembo, ujema s prvotnim območjem tako z zgodovinskega kot s kmetijskega vidika. Kot je poudarjeno v Podporni študiji za spremembo specifikacije proizvoda za zaščiteno geografsko označbo„Carne de Ávila“, pasmo avileña-negra ibérica tradicionalno najdemo v teh pokrajinah in se tam neprekinjeno vzreja že več stoletij.

Poleg tega se govedu pasme avileña-negra ibérica ob skotitvi na posestvu dodeli identifikacija, opredeljena tudi v rodovniški knjigi za pasmo. V okrožjih, ki so predlagana za vključitev, so bile plemenske krave razvrščene po svojem videzu in navedene v rodovniški knjigi za govedo pasme avileña-negra ibérica. Enako velja tudi za plemenske samce pasme avileña-negra ibérica, ki se uporabljajo za obnovitev staleža samic.

Plemenske krave pasme avileña-negra ibérica se vzrejajo z istimi tehnikami, na podoben način izkoriščajo razpoložljive naravne vire z ekstenzivno vzrejo ali prakso sezonske selitve, pri čemer se uporabljajo naravni viri v skladu z varovanjem okolja in dobrobiti živali.

Specifikacija proizvoda se nanaša na ekstenzivne sisteme z majhno gostoto živali, ki v povprečju znaša med 0,2 in 0,4 glav živine na hektar na območjih, kjer se pasma tradicionalno pase. Študije kažejo, da se ekstenzivna živinoreja izvaja na območju, ki bo vključeno v specifikacijo proizvoda ter na katerem gospodarstva izkoriščajo naravne vire in imajo obremenitev pod mejo 0,4 glave živine na hektar.

Gospodarstva v novih okrožjih uporabljajo enake metode vzreje – naravni pripust – opisane v specifikaciji proizvoda.

Nazadnje, geografsko območje, opredeljeno v sedanji različici specifikacije izdelka, obsega 12 172 491 hektarjev. Predlagana sprememba bi to povečala za 20 % in dodala nadaljnjih 2 543 196 hektarjev.

Ta razširitev geografskega območja se bo odražala v proizvodnih številkah. Po gospodarstvih, ki delujejo na novih območjih, ki bodo vključena v specifikacijo proizvoda, je povečanje proizvodnje ocenjeno na 19 % ali približno 900 govedi na leto v primerjavi s 4 700 trupi, proizvedenimi v letu 2018.

Ta izračun so izvedli avtorji Podporne študije za spremembo specifikacije proizvoda za zaščiteno geografsko označbo „Carne de Ávila“ z uporabo geografskih in kartografskih podatkovnih baz, ki jih je dalo na voljo javnosti ministrstvo za kmetijstvo, ribištvo in prehrano.

Geografsko območje je treba zdaj razširiti zato, da bo zajeto celotno območje, na katerem je v Španiji tradicionalno prisotna pasma avileña-negra ibérica; navsezadnje na tej pasmi temelji proizvod „Carne de Ávila“. Vzpostavlja povezavo in razmerje med geografskim območjem in kakovostjo proizvoda, značilnostmi in ugledom ali drugimi vidiki. Značilnosti območja, ki ga je treba vključiti, so enakovredne značilnostim geografskega območja, ki določajo povezavo, pasma pa se na njem vzreja po istem sistemu.

5.3. Dokazilo o poreklu

1. Spremenjeno je bilo naslednje besedilo oddelka D, točka 2, specifikacije proizvoda (Dokazilo, da proizvod izvira z geografskega območja): „Vse govedo na živinorejskih gospodarstvih, navedeno v registrih ZGO, je posamično identificirano, kot zahteva veljavna zakonodaja. Identifikacija goveda pasme avileña-negra ibérica vključuje tudi njegov vpis v rodovniško knjigo z identifikacijsko kodo, dodeljeno živali ob skotitvi in sestavljeno iz kratice, ki označuje kodo izvornega gospodarstva, in številke, katere prvi dve števki označujeta zadnji dve v letnici skotitve, tema pa sledi zaporedna številka skotitve na gospodarstvu v tistem letu, ter logotip ZGO.“ Ta odstavek je bil spremenjen z dodanim sklicevanjem na potrebo po vodenju evidence povezave med uradnimi identifikatorji in identifikatorji rodovniške knjige ter se zdaj glasi: „Vse govedo na živinorejskih gospodarstvih, navedeno v registrih ZGO, je posamično identificirano, kot zahteva veljavna zakonodaja. Govedo pasme avileña-negra ibérica je tudi vpisano v rodovniško knjigo z identifikacijsko kodo, dodeljeno živali ob skotitvi in sestavljeno iz kratice, ki označuje kodo izvornega gospodarstva, in številke, katere prvi dve števki označujeta zadnji dve v letnici skotitve, tema pa sledi zaporedna številka skotitve na gospodarstvu v tistem letu. Voditi je treba evidenco povezave med uradnimi identifikatorji in identifikatorji rodovniške knjige.“ Razlog za spremembo oddelka Dokazilo o poreklu: Ta sprememba je pojasnilo, ki določa, da so evidence povezave med uradnimi identifikatorji in identifikatorji rodovniške knjige usklajene, kar je koristno za nadzor, saj olajša preverjanje in inšpekcijske preglede.

2. Na koncu oddelka D, točka 3, specifikacije proizvoda (Dokazilo, da proizvod izvira z geografskega območja) se doda naslednje besedilo: „Trupi, ki izpolnjujejo zahteve specifikacije proizvoda, morajo biti označeni in etiketirani tako, da jih je mogoče identificirati kadar koli med obdelavo. Po pregledu trupov za preveritev dodeljene razvrstitve in njihove skladnosti z zahtevami glede mesnatosti, zamaščenosti in barve, določenimi v tej specifikaciji proizvoda, morajo biti vsi tisti trupi, za katere gospodarski subjekt meni, da so primerni za uporabo zaščitene geografske označbe, označeni v klavnici.“ Razlog za spremembo oddelka Dokazilo o poreklu: Ta sprememba je pojasnilo. Novo besedilo pomaga pri nadzoru in posebnem preverjanju, ki ga je treba opraviti v klavnici, kar olajša preverjanje skladnosti z navedbo vidikov, ki jih je treba pregledati, potem ko je trup označen.

5.4. Metoda proizvodnje

1. Oddelek E specifikacije proizvoda (Metoda proizvodnje) je bil spremenjen s črtanjem točke 7, ki se je nanašala na partnerske sporazume in se je glasila: „Partnerski sporazumi. Med ZGO in prodajnimi mesti bodo sklenjeni partnerski sporazumi, da se zagotovita poreklo in kakovost govejega mesa, ki se trži kot ‚Carne de Ávila‘.“ Razlog za spremembo oddelka Metoda proizvodnje: Ta sprememba je pojasnilo. Črtani odstavek ni bil pravilo o tehničnih podrobnostih proizvodnje, označevanja ali pakiranja, zato ne bi smel biti del tega oddelka specifikacije proizvoda. Sklepanje partnerskih sporazumov je bolj povezano z dolžnostmi promocije in zaščite zaščitenega proizvoda, za katere je pristojen regulativni odbor za ZGO „Carne de Ávila“ v skladu s členom 16, odstavek 1, zakona o zaščitenih označbah porekla in zaščitenih geografskih označbah, ki se uporabljajo na ozemlju, večjem od avtonomne skupnosti (zakon št. 6/2015 z dne 12 maja 2015), kot pa z metodo proizvodnje. Črtani odstavek je bilo mogoče razlagati tudi kot obveznost, ki pomeni nepotrebno omejitev. S črtanjem tega odstavka se torej odstranijo informacije, ki se štejejo za nepomembne za proizvodnjo, označevanje in/ali pakiranje proizvoda, kot je opredeljeno v specifikaciji proizvoda – pri čemer vsi ti elementi ostanejo nespremenjeni.

2. V točki 6 oddelka E specifikacije proizvoda (Metoda proizvodnje) je bilo dodano: „Gospodarski subjekti, ki filetirajo, pakirajo in etiketirajo proizvod za končne potrošnike, se preverjali, da se zagotovijo poreklo in kakovost zaščitenega govejega mesa ter pravilna uporaba oznak skladnosti.“ Razlog za spremembo oddelka Metoda proizvodnje: Ta sprememba je pojasnilo: novi odstavek je pravilo o označevanju in pakiranju proizvoda, ki razjasnjuje določbo o gospodarskih subjektih, ki označujejo ali pakirajo proizvod, ter olajšuje preverjanje teh postopkov.

5.5. Nadzorni organ

V oddelku G specifikacije proizvoda (Nadzorni organ) se spremeni naslednje:

„Generalni direktorat za živilsko industrijo Ministrstvo za kmetijstvo, prehrano in okolje Paseo Infanta Isabel, 1 28014 Madrid

Telefonska številka: +34 91 3475361/8477; Faks +34 91 3475700

E-naslov: dgia@magrama.es

Generalni direktorat za živilsko industrijo prek svojega poddirektorata za sheme kakovosti in ekološko kmetovanje preverja skladnost s to specifikacijo proizvoda z uporabo ‚sistema preverjanja skladnosti sheme kakovosti za nevinske kmetijsko-živilske proizvode, ki so povezani z geografskim poreklom in imajo zajamčeno tradicionalno posebnost‘, ki je del nacionalnega načrta za spremljanje prehranjevalne verige 2011–2015, za katerega so pristojni centralni vladni organi, ki uporabljajo sistem kazni iz naslova III zakona o trti in vinu (zakon št. 24/2003 z dne 10. julija 2003).“

Podatki o nadzornem organu so bili spremenjeni, da odražajo sedanjo sestavo pristojnega organa, vključno s spletiščem organa, odgovornega za preverjanje skladnosti, in njegovimi kontaktnimi podatki. Ta odstavek se zdaj glasi:

„ZGO ‚Carne de Ávila‘ je v pristojnosti generalnega direktorata za živilsko industrijo prek poddirektorata generalnega direktorata za sheme kakovosti in ekološko kmetovanje. Preverjanje skladnosti s specifikacijami proizvoda izvajajo:

Agencia de Información y Control Alimentarios (agencija za poročanje in nadzor živil) Paseo Infanta Mercedes, 31 5a planta“ 28020 Madrid“

Razlog za spremembo oddelka Nadzorni organ:

Do te spremembe prišlo, ker je opis nacionalne zakonodaje, vključen v prejšnjo različico specifikacije proizvoda, zastarel in je neustrezen za namene zadevnega oddelka. Prejšnje besedilo je bilo nadomeščeno z informacijami o organu, ki preverja skladnost s specifikacijo proizvoda v skladu s členom 37(1), točka (b), Uredbe (EU) št. 1151/2012 Evropskega parlamenta in Sveta z dne 21. novembra 2012 o shemah kakovosti kmetijskih proizvodov in živil.

5.6. Označevanje

1. Oddelek H, točka 3, specifikacije proizvoda (Označevanje) in oddelek 3.6 enotnega dokumenta (Posebna pravila za označevanje proizvoda, za katerega se uporablja registrirano ime) sta spremenjena. Prejšnje besedilo se je glasilo: „Ko se deli odpremljajo v kosih, so označeni s sekundarnimi nalepkami, ki jih izda regulativni odbor in vsebujejo enake informacije kot nalepke trupov.“ Novo besedilo se glasi: „Ko se deli odpremljajo v kosih, so označeni z oštevilčenimi sekundarnimi nalepkami, ki jih izda regulativni odbor, da se zagotavlja sledljivost.“ Razlog za spremembo oddelka Označevanje: Ta sprememba je bila uvedena, da se točka 3 prilagodi posebni zakonodaji na to temo in v skladu s sedanjo prakso. V specifikaciji proizvoda in enotnem dokumentu je bilo prej navedeno, da je treba uporabiti iste informacije kot na etiketi [trupa], kar je sporno pri nekaterih novih načinih prodaje na porcije. Novo besedilo omogoča lažjo uporabo oddelka in skladnost s posebno nacionalno zakonodajo, kar omogoča sledljivost izdelka nazaj do njegove serije porekla in vsekakor olajša preverjanje sledljivosti. Zato je bilo treba ta oddelek spremeniti z uporabo enostavnejšega besedila, ki olajša izvajanje in vsekakor omogoča in olajša zagotavljanje sledljivosti proizvodov.

2. Navodila za označevanje, vključena v oddelek H, točka 4, specifikacije proizvoda (Označevanje), so bila dodana točki 3.6 enotnega dokumenta (Posebna pravila za označevanje proizvoda, za katerega se uporablja registrirano ime). Pred to spremembo se je odstavek glasil: „Etikete ‚Carne de Ávila‘ poleg obveznih navedb vsebujejo najmanj te podatke: identifikacijo regulativnega odbora, uradno identifikacijo, datum zakola, številko trupa, logotip regulativnega odbora, logotip Evropske unije za označbe ZGO in črtno kodo.“ Besedilo tega odstavka po predlagani spremembi je naslednje: „Etikete ‚Carne de Ávila‘ poleg obveznih navedb vsebujejo najmanj te podatke: identifikacijo regulativnega odbora, uradno identifikacijo, opis dela, datum zakola, poreklo, številko dovoljenja, lokacijo obdelave, številko trupa, logotip regulativnega odbora za ZGO ‚Carne de Ávila‘, logotip Evropske unije za označbe ZGO in ime, pod katerim se goveje meso trži (‚ternera‘ (teletina), ‚añojo‘ (mlada govedina) ali ‚novillo‘ (govedina)).“ Razlog za spremembo oddelka Označevanje: Ta sprememba je bila uvedena za izboljšanje skladnosti med specifikacijo proizvoda in enotnim dokumentom o tej točki: zdaj vsebujeta enak seznam točk, ki jih morajo vsebovati oznake.

5.7. Nacionalne zahteve

Iz oddelka I specifikacije izdelka (Nacionalne zahteve) je bil črtan naslednji seznam predpisov:

„zakon št. 25/1970 z dne 2. decembra 1970 o vinogradih, vinu in alkoholnih pijačah.

sklep z dne 20. aprila 1988 o začasnem priznanju posebne označbe ‚Carne de Ávila‘

sklep z dne 4. decembra 1990 o odobritvi pravilnika o posebni označbi ‚Carne de Ávila‘ in regulativnem odboru zanjo

sklep z dne 10. novembra 1993 o spremembi Sklepa z dne 4. decembra 1990 o odobritvi pravilnika o posebni označbi ‚Carne de Ávila‘

sklep generalnega direktorata za živilsko industrijo in trge z dne 27. aprila 2011 o spremembi specifikacije proizvoda za zaščiteno geografsko označbo ‚Carne de Ávila‘

zakon o zaščitenih označbah porekla in zaščitenih geografskih označbah, ki se uporabljajo na ozemlju, večjem od avtonomne skupnosti (zakon št. 6/2015 z dne 12 maja 2015).“

Razlog za spremembo oddelka Nacionalne zahteve:

Ti sklici na predpise so bili črtani, saj je večina zastarelih zaradi sprememb in/ali razveljavitev. Prav tako jih je mogoče črtati, ker se sklicujejo na splošno zakonodajo in ker Uredba (EU) št. 1151/2012 Evropskega parlamenta in Sveta z dne 21. novembra 2012 o shemah kakovosti kmetijskih proizvodov in živil ne zahteva, da specifikacija proizvoda vsebuje oddelek o nacionalnih zahtevah.

ENOTNI DOKUMENT

„Carne de Ávila“

EU št.: PGI-ES-0093-AM02 – 12. december 2019

ZOP ( ) ZGO (X)

1. Ime [ZOP ali ZGO]

„Carne de Ávila“

2. Država članica ali tretja država

Španija

3. Opis kmetijskega proizvoda ali živila

3.1. Vrsta proizvoda

Skupina 1.1 Sveže meso (in klavnični izdelki)

3.2. Opis proizvoda, za katerega se uporablja ime iz točke 1

Govedo, ki je primerno za pridobivanje tega mesa z ZGO, mora biti črne iberske pasme avileña-negra ibérica ali izvirati iz prvega križanja med samicami pasme avileña-negra ibérica in samci pasem šarole in limuzin (pasmi šarole in limuzin imata v Španiji status „udomačene pasme“).

Govedo je razvrščeno po starosti:

Ternera (teletina): žival, ki se zakolje najpozneje pri 12 mesecih starosti, pri materi pa ostane najmanj pet mesecev;

Añojo (mlada govedina): žival, ki je bila odstavljena pri najmanj pet mesecih starosti ter ki se zakolje po 12. mesecu in najpozneje pri 24. mesecu starosti;

Novillo (govedina): žival, ki se zakolje po 24. mesecu in najpozneje pri 48. mesecu starosti.

„Za trup se lahko uporablja ZGO samo, če je pod evropskem sistemu razvrščanja trupov njegova mesnatost med razredoma U+ in O ter je njegova zamaščenost med 2 in 4.“

Razred zamaščenosti 1 1+ 2– 2 2+ 3– 3 3+ 4– 4 4+ 5– 5 Mesnatost S E U+ X X X X X X X U X X X X X X X U– X X X X X X X R+ X X X X X X X R X X X X X X X R– X X X X X X X O+ X X X X X X X O X X X X X X X O– P+ P P–

Meso živali je na otip čvrsto, rahlo vlažno in ima fino teksturo. Njegova barva je sijoča ter niha me svetlo in škrlatno rdečo ter je prepredeno z maščobo bele do kremaste barve.

Meso „Carne de Ávila“ zori najmanj štiri dni.

3.3. Krma (samo za proizvode živalskega izvora) in surovine (samo za predelane proizvode)

Govedo se vzreja po ekstenzivni vzreji in/ali sezonski selitvi živine z izkoriščanjem pašnih in gozdnih virov (želod, mladike). Sezonska selitev živine je star način vzreje, pri katerem se izkoriščajo razpoložljivi naravni viri, živina pa se v različnih delih leta seli med različnimi kraji, kar omogoča raznovrstnost in dopolnjevanje: poleti in jeseni planinski pašniki, pozimi in spomladi pa sredozemske dobrave dehese (tradicionalni kmetijsko-drevesno-pašniški sistem, v katerem se živina vzreja ekstenzivno na revnih ali nekmetijskih zemljiščih), v katerih uspevajo črnike in hrasti plutovci. Gre za ekstenzivno vzrejo, pri kateri je gostota živine majhna, in sicer znaša v povprečju med 0,2 in 0,4 GVŽ/ha, uveljavljena pa je na območjih, kjer se ta pasma tradicionalno pase in ki bi se drugače zelo težko izkoriščala. Živina dobiva v sezoni, ko je manj naravnih virov, prehranska dopolnila, ki vsebujejo žitarice, beljakovinske vire in druge surovine, ki so vedno rastlinskega izvora, ter potrebne minerale in vitamine.

3.4. Posebne faze proizvodnje, ki jih je treba izvajati na opredeljenem geografskem območju

Geografsko območje iz oddelka 4 obsega območje, na katerem se živali za zakol skotijo, vzrejajo in pitajo na istih ekstenzivnih kmetijskih gospodarstvih, na katerih poteka vzreja njihovih mater.

3.5. Posebna pravila za rezanje, ribanje, pakiranje itn. proizvoda, za katerega se uporablja registrirano ime

–

3.6. Posebna pravila za označevanje proizvoda, za katerega se uporablja registrirano ime

Da bi se zagotovili identifikacija in sledljivost trupa, delov in kosov, ima vsak trup, zaščiten s to označbo, več etiket. Sistem označevanja je naslednji:

1) etikete trupa, na katerih so navedeni podrobni podatki, razen vrste dela;

2) etikete delov, na katerih so navedeni zahtevani podatki in vrsta dela (bočnik, notranji/zunanji del stegna itd.);

3) ko se deli odpremljajo v kosih, so označeni z oštevilčenimi sekundarnimi nalepkami, ki jih izda regulativni odbor, da se zagotovi sledljivost;

4) etikete „Carne de Ávila“ poleg obveznih navedb vsebujejo najmanj te podatke: identifikacijo regulativnega odbora, uradno identifikacijo, opis dela, datum zakola, poreklo, številko dovoljenja, lokacijo obdelave, številko trupa, logotip regulativnega odbora za ZGO „Carne de Ávila“, logotip Evropske unije za označbe ZGO in ime, pod katerim se goveje meso trži („ternera“ (teletina), „añojo“ (mlada govedina) ali „novillo“ (govedina)).

4. JEDRNATA OPREDELITEV GEOGRAFSKEGA OBMOČJA

Območje vzreje črne iberske pasme avileña-negra ibérica obsega navedena kmetijska okrožja (razvrščena po pokrajinah in avtonomnih skupnostih):

Avtonomna skupnost Andaluzija:

Córdoba: okrožja Pedroches, La Sierra in Campiña Baja

Huelva: Sierra

Jaén: Sierra Morena

Sevilla: Sierra Norte

Avtonomna skupnost Aragonija

Teruel: Serranía de Albarracín in Maestrazgo.

Avtonomna skupnost Kastilja - Manča:

Ciudad Real: Montes Norte, Campo de Calatrava, Montes Sur in Pastos

Guadalajara: vsa okrožja

Toledo: Talavera, Torrijos, Sagra-Toledo, La Jara, Montes de Navahermosa in Monte de los Yébenes

Avtonomna skupnost Kastilja in Leon:

Avila: vsa okrožja

Burgos: Demanda

León: La Montaña de Riaño in Sahagún

Palencia: Guardo in Cervera

Salamanca: vsa okrožja

Segovia: vsa okrožja

Soria: Pinares

Valladolid: Centro, Sur in Sureste

Zamora: Sayago in Duero Bajo

Avtonomna skupnost Extremadura:

Cáceres: vsa okrožja

Badajoz: vsa okrožja

Avtonomna skupnost La Rioja: vsa okrožja

Avtonomna skupnost Madrid:

Lozoya Somosierra, Guadarrama, Area Metropolitana in Sur Occidental

Predelava se izvaja na navedenih kmetijskih okrožjih (razvrščenih po pokrajinah in avtonomnih skupnostih):

Avtonomna skupnost Kastilja in Leon:

Avila: vsa okrožja

Salamanca: vsa okrožja

Segovia: vsa okrožja

Valladolid: Centro, Sur in Sureste

Avtonomna skupnost Kastilja - Manča:

Toledo: Talavera in Sagra-Toledo

Avtonomna skupnost Extremadura:

Cáceres: Cáceres, Trujillo, Brozas, Valencia de Alcántara, Plasencia in Hervás

Badajoz: Mérida, Badajoz in Olivenza

Avtonomna skupnost Madrid:

Lozoya Somosierra, Guadarrama, Area Metropolitana in Sur Occidental

5. POVEZAVA Z GEOGRAFSKIM OBMOČJEM

5.1. Posebnosti geografskega območja

(a) Pokrajina

Za gorati predel je značilen teren z gorato in kompleksno oblikovitostjo, ki jo tvorijo visokogorske doline, ozke soteske, strma pobočja in velike planote, ki se včasih odpirajo proti območjem, zelo izpostavljenim nevihtam in močnim vetrovom. Območja dehese so velike, rahlo razgibane planjave na nadmorski višini med 300 in 1 200 m.

(b) Podnebje

Pri podnebju se pojavljajo precejšnje razlike zaradi velike razširjenosti pasme, območij, na katerih se je naselila, in načina premikanja goveda pri sezonski selitvi. Govedo se pase v dehesah, dolinah in gorah. V visokogorju so poletja hladna, zime pa zelo mrzle s hudo zmrzaljo. Nasprotno pa so v dehesah na splošno zelo vroča, suha poletja in blage zime.

(c) Flora

Vzreja pasme avileña-negra ibérica je povezana s sistemom sredozemskih dobrav dehes, pri katerem prevladujejo območja s travniki, pridelovalnimi površinami in gozdovi.

Obstajajo dehese samo za pašo, mešane dehese za pašo in obdelovanje ter območja goščavja. V pašnikih raste hrast, smrdljivi brin, črnike in brin, pri čemer običajno na njih ni veliko dreves, temveč velike travnate površine. Mešane dehese za pašo in obdelovanje so območja, na katerih rastejo črnike in črepinjaki ter se razprostirajo travniki, na katerih ima živina na voljo vire z dreves (zlasti želod in mladike) in strnišč.

V gorah prevladujejo borovi gozdovi, ki so del leta prekriti s snegom, zato je treba živino sezonsko seliti.

5.2. Posebne značilnosti proizvoda

Meso, zaščiteno z označbo ZGO „Carne de Ávila“, ima več značilnosti.

Meso živali je na otip čvrsto, rahlo vlažno in ima fino teksturo. Njegova barva je sijoča ter niha med svetlo in škrlatno rdečo ter je prepredeno z maščobo bele do kremaste barve. Na splošno je zelo cenjeno zaradi mehkosti ter izrazitega in kakovostnega okusa.

5.3. Povezanost geografskega območja s kakovostjo ali značilnostmi proizvoda (pri ZOP) oziroma z določeno kakovostjo, slovesom ali drugimi značilnostmi proizvoda (pri ZGO):

Samice pasme avileña-negra ibérica spadajo v avtohtono pasmo goveda, ki je na tem območju že dolgo prisotna in je povsem prilagojena vzreji na navedenih geografskih območjih. Prisotnost te pasme v splošnem staležu živine narašča.

Najprej so jo uporabljali kot tovorno žival, po uvedbi kmetijske mehanizacije pa je postala mesna pasma. Druge mesne pasme so bile zato križane s pasmo avileña-negra ibérica, pri čemer sta bili najpogosteje uporabljeni pasmi šarole in limuzin.

Vzreja te avtohtone pasme, ki je povsem prilagojena lokalnemu okolju, je edini način, na katerega se lahko izkoriščajo naravni viri, kot so flora, travniki, krma, mladike in želodi. Meso ima zaradi raznovrstne prehrane mater ter posebnosti pasme avileña-negra ibérica in živali iz prvega križanja z bolj mesnatimi pasmami zelo edinstvene značilnosti. Spada med najbolj cenjeno meso, zlasti zaradi mehkosti, izrazitega in kakovostnega okusa ter sijoče barve, ki niha med svetlo in škrlatno rdečo. Meso ima take značilnosti zlasti zaradi okolja in vrste razpoložljive prehrane – s katero se lahko pasma prehranjuje zaradi popolne prilagoditve sistemu vzreje na geografskem območju – pa tudi zaradi lastnosti pasme same.

Sklic na objavo specifikacije proizvoda

(člen 6(1), drugi pododstavek, te uredbe)

Prenovljena različica specifikacije proizvoda s spremembami, ki jih zajema ta zahtevek za odobritev spremembe, je na voljo na spletu na:

https://www.mapa.gob.es/es/alimentacion/temas/calidad-diferenciada/pliegodecondicionesavila10062020_tcm30-511997.pdf

(1) UL L 343, 14.12.2012, str. 1.